L'Ajuntament de Llíria i la Junta Local Fallera presenten les ‘Falles Virtuals 2021’
05 de març de 2021

L'Ajuntament de Llíria i la Junta Local Fallera (JLF) presenten les ‘Falles Virtuals 2021’. L'emergència sanitària impedirà, per segon any consecutiu, la celebració de les festes fallera amb normalitat. Per això, esta iniciativa tractarà de mantindre viu l'esperit faller en el municipi, amb un ampli calendari d'actes digitals.

Les ‘Falles Virtuals’ donaran el tret d'eixida el diumenge, 7 de març, a les 19.00 hores amb una Crida virtual, que serà retransmesa pel canal de YouTube del consistori, amb la participació de les falleres majors de Llíria, Sonia Cervera i Irene González, l'alcalde Manolo Civera i el regidor de Festes Pedro Vicente, i les màximes representants de cadascuna de les sis comissions de la localitat, en un nou format per a inaugurar les festes.

Sota el lema “Tornarem a sentir els Falles”, les comissions plasmaran l'esperit faller tradicional, adaptant els principals actes que componen estes festes al model virtual. En les seues xarxes socials, recordaran amb imatges diferents actes d'exercicis anteriors com el festival de playbacks, el tren faller, la plantà, el lliurament de premis, les cercaviles, l'ofrena o la Nit de la Cremà.

A més de difondre en línia estes activitats s'ha volgut impulsar altres iniciatives innovadores, amb l'ajuda que oferixen les xarxes socials, com un concurs de TikTok entre les comissions falleres.

Des de Junta Local Fallera, també s'anima a tots els fallers i falleres de Llíria a portar, durant estos dies, les seues peces falleres identificatives i adornar amb estos símbols domicilis, negocis o cotxes, per a mostrar el sentiment faller a tota la població en estos difícils moments per a la festa.